**ПРЕДЛОГ ЗАКОНА**

**О ПОТВРЂИВАЊУ СПОРАЗУМA**

ИЗМЕЂУ ВЛАДЕ РЕПУБЛИКЕ СРБИЈЕ И

ВЛАДЕ МОНГОЛИЈЕ

О УЗАЈАМНОМ УКИДАЊУ ВИЗА ЗА НОСИОЦЕ ДИПЛОМАТСКИХ И

СЛУЖБЕНИХ ПАСОША

Члан 1.

Потврђује се Споразум између Владе Републике Србије и Владе Монголије о узајамном укидању виза за носиоце дипломатских и службених пасоша, који је потписан у Њујорку, 26. септембра 2025. године, у оригиналу на српском, монголском и енглеском језику.

Члан 2.

Текст Споразумa између Владе Републике Србије и Владе Монголије о узајамном укидању виза за носиоце дипломатских и службених пасоша у оригиналу на српском језику гласи:

**СПОРАЗУМ**

**ИЗМЕЂУ ВЛАДЕ РЕПУБЛИКЕ СРБИЈЕ И**

**ВЛАДЕ МОНГОЛИЈЕ**

**О УЗАЈАМНОМ УКИДАЊУ ВИЗА ЗА НОСИОЦЕ ДИПЛОМАТСКИХ И**

**СЛУЖБЕНИХ ПАСОША**

Влада Републике Србије и Влада Монголије (у даљем тексту појединачно: „Страна”, а заједно „Стране”)

У жељи да унапреде своје билатералне односе и у циљу олакшавања путовања својих држављана, носилаца дипломатских или службених пасоша,

Постигле су следећи споразум:

**Члан 1.**

Држављани државе сваке Стране, носиоци важећих дипломатских или службених пасоша, ослобођени су обавезе прибављања виза за улазак, транзит и боравак на   
територији државе друге Стране у периоду до 90 (деведесет) дана, у било ком периоду   
од 180 (сто осамдесет) дана, рачунајући од дана првог уласка, под условом да се не   
запосле, било да је у питању самозапошљавање или било која друга приватна плаћена делатност на територији државе друге Стране.

**Члан 2.**

Држављани државе сваке Стране, носиоци важећег дипломатског или службеног пасоша, који су чланови особља дипломатског или конзуларног представништва на територији државе друге Стране, као и чланови њихових породица који живе са њима, морају поседовати визу државе пријема при првом уласку ради преузимања дужности, а након тога имају право да поново уђу, изађу, транзитирају или бораве на територији   
друге Стране током целокупног трајања њиховог службеног мандата.

**Члан 3.**

Држављани државе сваке Стране, носиоци важећег дипломатског или службеног пасоша, прелазиће границу само на граничним прелазима отвореним за међународни саобраћај.

Држављани државе сваке Стране, носиоци важећег дипломатског или службеног пасоша, током боравка на територији државе друге Стране дужни су да поштују законе   
и прописе који важе на територији државе те Стране.

**Члан 4**

Овај споразум не ускраћује право надлежним органима сваке Стране да ускрате улазак или боравак држављанину државе друге Стране, носиоцу важећег дипломатског, службеног или званичног пасоша, не наводећи разлоге за њихову одлуку, под условом   
да се сматра непожељном особом.

**Члан 5.**

Стране ће разменити дипломатским путем узорке својих важећих дипломатских   
или службених пасоша, као и све информације везане за њихову употребу, најкасније 30 (тридесет) дана пре дана ступања на снагу овог споразума.

Ако се уведу нови пасоши или уколико се постојећи измене, свака Страна ће   
одмах обавестити другу Страну и разменити њихове узорке дипломатским путем, пре њиховог званичног увођења.

**Члан 6.**

Сваки спор који настане у вези са тумачењем или спровођењем овог споразума решаваће се дипломатским путем.

**Члан 7.**

Свака Страна може привремено да обустави примену овог споразума делимично   
или у целини из разлога националне безбедности, јавног реда или јавног здравља. Таква обустава ступа на снагу одмах након што друга Страна буде обавештена, дипломатским путем. Свака Страна поступа на исти начин у случају престанка обуставе. Обустава   
примене овог споразума неће утицати на права држављана који су већ ушли на   
територију друге Стране пре обуставе.

**Члан 8.**

Свака Страна може захтевати, дипломатским путем, у писаном облику, измене   
и допуне овог споразума. Све измене и допуне које Стране договоре ступају на снагу на начин предвиђен у члану 9. овог споразума.

**Члан 9.**

Овај споразум се закључује на неодређени период и ступа на снагу тридесетог   
(30-ог) дана од дана пријема последњег писаног обавештења, дипломатским путем, да су испуњени услови прописани њиховим националним законодавством за ступање   
Споразума на снагу.

Свака Страна може да откаже овај споразум у свако доба, обавештавајући о томе другу Страну, дипломатским путем. Важност Споразума престаје деведесетог (90-ог)   
дана од датума пријема обавештења о отказивању.

Сачињено у Њујорку, дана 26. 9. 2025. године, у два оригинална примерка,   
сваки на српском, монголском и енглеском језику, при чему су сви текстови једнако веродостојни. У случају различитог тумачења, меродаван је текст на енглеском језику.

**ЗA ВЛАДУ ЗА ВЛАДУ**

**РЕПУБЛИКЕ СРБИЈЕ МОНГОЛИЈЕ**

Члан 3.

Овај закон ступа на снагу осмог дана од дана објављивања у „Службеном гласнику Републике Србије – Међународни уговори”.